Minister wil AfriForum 'isoleer' van grondkwessie | Maroela Media
Senzeni Zokwana, minister van landbou, bosbou en visserye. Foto: Flickr/GovZA
Senzeni Zokwana, minister van landbou, bosbou en visserye, het Dinsdag gesê die burgerregte-organisasie AfriForum moet "geïsoleer" word van die kwessie rakende onteiening sonder vergoeding.
Dit kom nadat AfriForum die afgelope naweek 'n lys bekendgemaak het van plase, kleinhoewes en erwe wat na bewering deur die regering geoormerk is om as deel van 'n "toetssaak" sonder vergoeding onteien te word.
Zokwana het Agri SA in 'n verklaring geloof vir hul veroordeling van AfriForum oor die bekendmaking van die lys. "AfriForum is so vasbeslote om die huidige parlementêre proses rakende grondonteiening sonder vergoeding te stigmatiseer dat leuens, soos bewerings dat daar 'n lys van plase bestaan wat deur die regering onteien gaan word, sonder skaamte versprei word," het hy gesê.
"Hierdie jongste verwarring wat deur AfriForum geskep word, en wat volg op hul oorsese veldtog om negatiewe gevoelens teenoor Suid-Afrika aan te wakker, is 'n vorm van sabotasie. Dit is doelbewuste optrede teen die nasionale belang van die land."
Zokwana het 'n beroep op alle landbou-organisasies gedoen om "soos Agri SA" saam met die regering te werk tydens die parlementêre proses oor onteiening sonder vergoeding. "Ons moet AfriForum in hierdie opsig heeltemal isoleer as 'n organisasie wat hoegenaamd waarde tot die kwessie kan toevoeg," het hy gesê.
"As die regering wil ons beklemtoon dat die wysiging van artikel 25 van die grondwet en die grondhervormingsproses nie voedselsekuriteit en die landbousektor as bydraer tot ons ekonomie sal ondermyn nie. Ons stel die publiek gerus dat die regering die proses omsigtig sal hanteer met al die faktore in gedagte."
Maroela Media het vroeër berig Dan Kriek, president van Agri SA, het Maandag teen AfriForum uitgevaar oor die bekendmaking van die lys en gesê die organisasie saai paniek onder grondeienaars. Kriek het ook aangevoer die lys wat deur AfriForum bekendgemaak is, is vals en dat AfriForum onverantwoordelik opgetree het deur onbevestigde inligting aan die publiek bekend te maak.
Ernst Roets, adjunk- uitvoerende hoof van AfriForum, het in reaksie hierop gesê Agri SA se kritiek is misplaas en die organisasie moet eerder die departement van landelike ontwikkeling en grondhervorming kritiseer omdat hulle nie oop kaarte oor die onteieningsproses wil speel nie. Roets meen dit sal onverantwoordelik van AfriForum wees om nié die lys bekend te maak nie en dat grondeienaars die reg het om hulself behoorlik voor te berei vir enige moontlike hofgedinge wat hieruit kan spruit.
AfriForum sal Dinsdagmiddag in samewerking met TLU SA en Sakeliga 'n mediakonferensie hou waar hulle meer bekend sal maak oor gesamentlike optrede wat die organisasies teen die regerende party se planne vir onteiening sonder vergoeding beoog. Hou Maroela Media dop vir meer hieroor.
Die minderhede is al n kwarteeu geïsoleer in die gryptokrasie.
Afriforum sal steeds voortstu te midde van isolasie.
Dit sal wonderlik wees om te behoort aan die eerste verbode organisasie van die parrapot!
Doet zoo voort Afriforum!
HOEKOM? omdat hulle julle uitgevang het? Julle het gese dit proses gaan TRANSPARENT wees wat dit toe nie was nie. VAN wanneer af kan julle burgerregte organisasies ISOLEER van 'n grondkwessie? Hulle verteenwoordig BAIE boere, so wie is jy om dit te wil doen? Hoekom isoleer julle nie die EFF van die grondkwessie nie?? JULLE wil die boere stoomroller en AFRIFORUM sal dit nie toelaat nie …
JANEE nou kom AGRI SA se regte kleure te voorskyn, mens kan nou sien met wie hy wil onderhandel, ons kan nou sien wie almal onder EEN KOMBERS le. Mos maklik om te onderhandel met mense wat jou nie teestaan nie. DIE LYS BESTAAN en julle het self gese daar is 'n lys … HOEKOM maak julle nou asof Afriforum jok?